Worcester F 80 Distinctiones

197 Petere debet homo

Petere debet homo tria culpe remissionem, gratie immissionem, glorie commissionem. De primo dicitur Tob. 3[:15]: *Peto, Domine, ut de vinculo improperii hujus absolvas me.* Sic lapsus in puteo, obsessus indebili castro petit auxilium a Deo, Judith 6[:21]: *Oraverunt, petentes auxilium a Deo Israël*. At quia culpam commissam tres reliquie male, scilicet, nota infamie, impressiones male, interrupcio penitentie. Ideo contra primum petit Sara, Tob. 3[:15]: *Pe-*

/fol. 284vb/

*to, Domine, ut de vinculo improperii hujus*. Nam quilibet debet habere bonam conscienciam propter serpentem, bonam famam propter proximum. Et hoc est contra hypocritas qui tantum curant de cura.

¶ Contra secundum, petebat Esth. 8[:5]: *Obsecro*, Domine, *vt nouis epistolis, veteres Aman littere, corrigantur.* Sicut in vase remanet de lacte nouiter effuso color, de melle sapor, de muscato odor. Sed aqua nichil. Sic post peccatum remanet dolor desercionis in conuersione, sapor delectacionis in ymaginatione, odor turpitudinis in locucione. Iste littere sunt corrigende nouis epistulis, id est, studiis operosis, cogitacionibus mundis, locucionibus honestis.

¶ Contra tercium, petebat Job 6[:8-9]: *Quis det ut veniat petitio mea*, sequitur, *qui cœpit,* quasi, quid enim prodest, pugili fortiter dimicare in principio et cadere in fine.

¶ Secundo, debet homo petere gracie immissionem, Zach. 10[:1]: *Petite pluviam a Domino*, id est, graciam que ad modum pluuie restringit et refrigerat ardorem concupiscencie, fructificare facit in bono opere, et venit de sursum a Deo dante.

¶ Tercio, debet petere glorie collacionem, sicut incarceratus liberacionem et liberalitatem, Joan. 16[:23]: *Si quid petieritis Patrem in nomine meo*, det *vobis*. At quia Apostolus dicit Rom. 8[:26]: *Quid* oramus *nescimus: sed ipse Spiritus postulat pro nobis*. Iccirco notandum est quod multi petunt quasi nichil, scilicet, ista mundana que cito deficiunt, Matt. 16[:26] *Quid prodest homini, si universum mundum lucretur, animæ vero,* etc., quasi dicens, non quid prodest, sed quod quasi nichil, Sap. 5[:8]: *Quid nobis profuit superbia*, etc. A magno quidem petenda sunt magna dummodo petens sit dignus. Exemplum de paupere joculatore qui petunt a rege castrum et postea denarium. Respondit rex quod non erat dignus primum accipere et secundum non decebat regem. Ideo *peticio* *Esther* fuit insta, Esth. 5[:3] et Matt. 6[:33]: *Primum querite regnum Dei*, etc.

¶ Et nota quod in petitione tria[[1]](#footnote-1) debent attendi, videlicet, quod ex parte illius a quo petitur sit potestas et clemencia, ex parte persone

/fol. 285ra/

petentis humilitas et indigencia, et ex parte rei petite materia siue conueniencia. Sic cecus petebat, Luc. 18[:38]. Nam petere ab egeno beneficium a fatuo consilium, ab infirmo auxilium fatuum foret.

¶ Item quidam nec petunt nec accipiunt vt desperantes, sicut nec Judas veniam. Alii petunt et accipiunt vt penitentes vt latro gloriam. Alii non petunt sed accipiunt vt Paulus gratiam. Quarti et non accipiunt vt [Matt. 20:21] mater filiorum Zebedei, sedere a dextris. Et [Act. 3:16] Paulus sanitatem, qui indiscrete pecierunt.

1. tria ] *add*. ~~requiruntur~~ F 80. [↑](#footnote-ref-1)